LIETUVOS RESPUBLIKOS APLINKOS MINISTRAS

ĮSAKYMAS

DĖL VALSTYBINių PAŽEISTŲ ŽEMIŲ 2014 – 2020 M. TVARKYMO PLANO PATVIRTINIMO

2014 m. liepos 2 d. Nr. D1-578

Vilnius

Atsižvelgdamas į Valstybinės aplinkos apsaugos strategijos, patvirtintos Lietuvos Respublikos Seimo 1996 m. rugsėjo 25 d. nutarimu Nr. I-1550 „Dėl valstybinės aplinkos apsaugos strategijos patvirtinimo“, 2.2.4 papunktį ir vadovaudamasis Lietuvos Respublikos aplinkos apsaugos įstatymo 321 straipsnio 4 dalimi:

1. Tvirtinu Valstybinių pažeistų žemių 2014 – 2020 m. tvarkymo planą (pridedama).

2. Rekomenduoju savivaldybių administracijoms organizuoti valstybinių pažeistų žemių tvarkymą.

3. Nustatau, kad 1 punkte nurodytą planą įgyvendinančios institucijos po kiekvienų kalendorinių metų iki kitų metų kovo 1 d. teikia Aplinkos ministerijai plano įgyvendinimo priemonių ataskaitas.

Susisiekimo ministras,

laikinai einantis aplinkos ministro pareigas	Rimantas Sinkevičius

Patvirtinta

Lietuvos Respublikos aplinkos ministro 2014 m. liepos 2 d. įsakymu Nr. D1-578

VALSTYBINIŲ PAŽEISTŲ ŽEMIŲ 2014 – 2020 M. TVARKYMO PLANAS

I. BENDROSIOS NUOSTATOS

1. Valstybinių pažeistų žemių 2014 – 2020 m. tvarkymo plano (toliau – Planas) tikslas – siekiant pagerinti ar visiškai atstatyti kraštovaizdžio būklę, nustatyti bet kokiais kasybos darbais pažeistas privatiems asmenims neišnuomotos valstybinės žemės vietas (toliau – pažeistos žemės) ir jų būklę; sukaupti ir susisteminti informaciją apie pažeistas žemes Lietuvoje; remiantis surinktais duomenimis, nustatyti pirmiausiai tvarkytinas pažeistas žemes; parengti sprendinius pažeistų žemių tvarkymui ir jas sutvarkyti (rekultivuoti).

2. Valstybinė pažeista žemė – privatiems asmenims neišnuomotoje valstybinėje žemėje esanti pažeista žemė.

3. Kitos Plane vartojamos sąvokos apibrėžtos Lietuvos Respublikos žemės gelmių įstatyme ir kituose teisės aktuose, reglamentuojančiuose žemės gelmių ir jų išteklių naudojimą.

II. ESAMOS BŪKLĖS ANALIZĖ

4. 2012 m. parengtos Lietuvos Respublikos Valstybės kontrolės valstybinio audito ataskaitos „Neišnaudojamos galimybės sumažinti karjerais pažeistus žemės plotus“ (toliau – Valstybinis auditas) išvadose pažymėta, jog šiuo metu nėra tikslios informacijos, kiek šalyje yra pažeistų žemių ir kokį plotą jos užima, nes paskutinį kartą tokių žemės plotų inventorizacija šalyje atlikta 1998 m. Inventorizacijos duomenimis, tuo metu pažeistų žemių plotas sudarė apie 26 850 ha šalies teritorijos.

5. Per daugiau nei 15 metų (iki dabar) dėl nuosavybės teisių kaitos, nelegalių karjerų įrengimo ir natūralių procesų nulemto savaiminio kraštovaizdžio būklės atsistatymo pažeistų žemių plotai ir jų išsidėstymas šalies teritorijoje iš esmės pasikeitė. Valstybinio audito išvadose pažymima, kad 1998 metais atliktos pažeistų žemių inventorizacijos duomenys yra netikslūs, nes nuo to laiko informacija neatnaujinama. Neturint tokios informacijos, neįmanoma mažinti pažeistų žemių ploto.

6. Nėra išsamios apibendrintos informacijos apie pažeistų žemių dydį ir jų išsidėstymą šalies teritorijoje.

7. Atsakingos institucijos, neturėdamos tikslios informacijos, negali priimti sprendimų ir imtis konkrečių veiksmų, siekiant sumažinti pažeistų žemių plotą.

III. PLANO UŽDAVINIAI

8. Sukaupti ir susisteminti duomenis apie pažeistas žemes - jų vietą, plotą, būklę, žemės nuosavybės teises.

9. Kiekvienu konkrečiu atveju nustatyti pažeistų žemių plotų susiformavimo aplinkybes, nustačius neteisėtos žmogaus veiklos faktus, pagal galimybę išaiškinti atsakingus už padarytą žalą aplinkai asmenis.

10. Nustatyti pažeistų žemių tvarkymo prioritetus.

11. Parengti ir įgyvendinti pirmiausiai tvarkytinų pažeistų žemių projektus.

IV. PLANO UŽDAVINIŲ ĮGYVENDINIMO PRIEMONĖS IR LAUKIAMI REZULTATAI

12. Plano uždavinių įgyvendinimo priemonės išdėstytos Plano priede.

13. Įgyvendinus priede numatytas priemones, bus pasiekti rezultatai:

13.1. surinkti ir susisteminti duomenys apie pažeistų žemių vietą, plotą, būklę, jose išgautų žemės gelmių išteklių kiekį;

13.2. nustatyti pažeistų žemių tvarkymo prioritetai;

13.3. sutvarkytos pirmiausiai tvarkytinos pažeistos žemės.

V. PLANO ĮGYVENDINIMO VERTINIMO KRITERIJAI

14. Plano įgyvendinimą vertins Aplinkos ministerijos Žemės gelmių skyrius pagal tokius kriterijus:

14.1. inventorizuotų pažeistų žemių kiekybinė išraiška (vienetais, hektarais pagal apskritis);

14.2. pasiūlymai ir argumentai dėl pirmiausiai tvarkytinų pažeistų žemių atrinkimo (vienetais, hektarais, procentais nuo inventorizuotų žemių);

14.3. atrinktų pirmiausiai tvarkytinų pažeistų žemių tvarkymo planų parengimas (vienetais);

14.4. pirmiausiai tvarkytinų pažeistų žemių tvarkymo planų įgyvendinimas (vienetais, hektarais).

VI. PLANO ĮGYVENDINIMO PRIEMONIŲ FINANSAVIMAS

15. Plano įgyvendinimo priemonės bus finansuojamos iš Lietuvos Respublikos biudžeto asignavimų, skirtų Planą įgyvendinančioms institucijoms, nacionalinių fondų ar programų, taip pat Europos Sąjungos struktūrinių fondų lėšomis.

16. Preliminarus lėšų poreikis Plano įgyvendinimui pateiktas priede.

___________________

Valstybinių pažeistų žemių 2014 – 2020 m. tvarkymo plano priedas

VALSTYBINIŲ PAŽEISTŲ ŽEMIŲ 2014-2020 m. PLANo įgyvendinimo priemonės

Plano uždaviniai	Priemonės pavadinimas	Įgyvendinimo terminas	Vykdytojai	Preliminarus lėšų poreikis, tūkst. litų	Finansavimo šaltinis
1. Sukaupti ir susisteminti informaciją apie pažeistas žemes	1.1. duomenų apie valstybinės žemės plotų pasiskirstymą apskrityse ir savivaldybėse surinkimas	2014 - 2015 m.	Lietuvos geologijos tarnyba prie Aplinkos ministerijos	1600,00	Europos Sąjungos struktūrinių fondų lėšos

1.2. pažeistų žemių identifikavimas pagal apskritis

1.3. duomenų susiejimas su LKS-94 koordinačių sistema ir žemės nuosavybės teisių patikrinimas

1.4. tikslus pažeistos teritorijos ploto nustatymas

1.4. 3D iškastų ertmių modelių parengimas, iškastų žemės gelmių išteklių identifikavimas ir jų tūrių apskaičiavimas

2. Nustatyti atsakingus už žalą aplinkai asmenis (kai tai įmanoma)	Atsakingų už neteisėtais kasybos veiksmais padarytą žalą aplinkai asmenų nustatymas	2015 m.	Regionų aplinkos apsaugos departamentai	_
3. Nustatyti pažeistų žemių (kai neįmanoma nustatyti atsakingų už žalą aplinkai asmenų) tvarkymo prioritetus	Pirmiausiai tvarkytinų pažeistų žemių atrinkimas	2015 m.	Lietuvos geologijos tarnyba prie Aplinkos ministerijos Aplinkos ministerija	_
4. Sutvarkyti pirmiausiai tvarkytinas Pažeistas žemes	4.1. pažeistų žemių tvarkymo planų parengimas	2015 - 2020 m.	Savivaldybės	5750,00	Europos Sąjungos struktūrinių fondų lėšos; Lietuvos Respublikos biudžeto asignavimai, skirti Planą įgyvendinančioms institucijoms; nacionaliniai fondai ar programos

4.2. pažeistų žemių tvarkymo planų įgyvendinimas